În acest weekend, Curtea de Apel a respins, pe motiv de tardivitate a depunerii, cererea de revizuire solicitată de firma Domino '94 Impex SRL, controlată de cuplul Finiș- Ulrich. Este vorba despre cazul celor 7 hectare din Parcul Herăstrău, care, în urma hotărîrii aceluiași for, în mai 2015, reveneau domeniului public. Cum Domino, prin avocații săi, a mai atacat faptul că de-a lungul timpului există două decizii în contradictoriu în acest caz, dosarul a fost trimis la Înalta Curte de Casație și Justiție.

"Sînt două decizii pe spețe total diferite, n-au cum să cîștige, dar cei de la Domino trag de timp. Deocamdată am mai cîștigat o bătălie, dar nu și războiul", spune Liviu Doară, antrenor și administrator la Clubul de Yachting Sportul Studențesc, cel care a contribuit decisiv la recuperarea celor 7 hectare din Parcul Herăstrău.